**Olvasónapló feladatai szabadon választott nyári olvasmányhoz**

Mi szerepeljen benne?

* Könyv szerzője, címe, melyik kiadó hol és mikor adta ki, hány oldalas.
* A könyv főbb szereplői, a könyv tartalma röviden (maximum 1 oldal)

Plusz az alábbi feladatok közül válassz ki legalább egyet, és azt is oldd meg (többet is lehet, de csak amihez kedved van):

1. Gyűjtsd ki az író kedvenc, sokszor ismételt szavait vagy a legfontosabb szereplők „szavajárását”: azokat a szavakat, kifejezéseket, amelyeket gyakran használnak.
2. Készíts folyamatábrát, idő-esemény diagramot a cselekményről, vagy rajzold fel a szereplők kapcsolati hálóját, jelölve a konfliktusokat is.
3. Tervezz, készíts új borítót a könyvnek. A borító hátoldalára könyvajánlót, fülszöveget is írhatsz.
4. A barátaiddal közösen készítsetek egy trailert a könyvről. Pár perces, telefonnal is felvehető filmről van szó, ami a könyvet ajánlja, egyfajta figyelemfelkeltő könyvelőzetes.
5. Keresd meg azt a zenét, amelyik szerinted legjobban kifejezi a könyv hangulatát.
6. Készíts egy szelfisorozatot, amelyen keresztül megmutatod azokat az érzelmeket, amelyeket végigéltél a könyv olvasása során.
7. Keresd ki és írd le azokat a növényeket, állatokat, amelyek szerepelnek a könyvben. Írd le vagy rajzold le a tájat, ahol játszódnak az események. Ha konkrét növények, állatok is előfordulnak, akkor keresd meg a leírásukat a biológiai vagy természeti lexikonban.
8. Írj egy könyvajánlót, amelyben kedvet csinálsz másoknak is a könyvhöz.
9. Képzeld magad valamelyik szereplő helyébe, és írd tovább vagy írd át a történetet. Te mit csináltál volna másként, vagy mit csinálnál még a helyében?